alexandrainst/scandi-wiki huggingface dataset:
Helge Husby

Helge Husby () er ein norsk felespelar og folkesongar frå Tingvoll kommune på Nordmøre. Han har blant anna spela i Vågå spelmannslag og i Hørkelgaddan. I dag er han musikalsk leiar i Nordmøre spelmannslag i tillegg til at han driv føretaket Fosna kultur og media. Saman med Laila Yrvum har han formidla dei reisande sin kultur gjennom framsyninga Eit kulturfolk på vandring (2004).

Bibliografi 
 Husby, Helge (red.): Hendt og hender i Tingvoll 2008. Øydegard : Fosna kultur og media, 2008. ISBN 978-82-795-083-9

Bakgrunnsstoff 
 Fosna kultur og media

Folkemusikk på Nordmøre
Folk frå Tingvoll
Norske felespelarar
Norske folkemusikarar
Fredløyse

Fredløyse er ei straff som går ut på at den fredlause ikkje har vern av lovene.

Fredløyse vart nytta for avstraffing av alvorlege brotsverk i Noreg i mellomalderen.  Etter gammalnorsk rett formulert i Magnus V Erlingssons regjeringstid,   skil ein mellom to former for fredløyse:

Útlegð medførte inndraging av lausøyre og kjøpejord brotsmannen åtte, men ved fredkjøp, ei bot både til  kongen og til den krenkte, kunne den utlæge brotsmannen  kjøpe seg freden att

Ubotaverk kunne ikkje gjerast opp med bøter.  Ein ubotamann hadde tapt både fred, gods  og odelseigedom.  Likevel  kunne kongen vise miskunn. Eit ubotaverk var ei sak for dei offentlege styremaktene, slik var denne lovgjevinga eit skritt på vegen mot ei offentleg rettshandheving.

Kjelder:
Knut Robberstad (1953) i Norsk Allkunnebok
Erik Gunnes (1976) i Knut Mykland (red.): Norges historie b. II  J.W. Cappelens Forlag AS ISBN 82-02-03453-1
Hirdloven til Norges konge og hans håndgangne menn, (ved Steinar Imsen) Riksarkivet Oslo 2000  ISBN 82-548-0067-7

Rettshistorie
Brasiliansk musikk

Brasiliansk musikk omfattar ei rekkje ulike og særprega musikkstilar som har vorte utvikla som eit resultat av påverknad frå afrikansk, europeisk og urfolksmusikk.

Brasil har utvikla særeigne stilartar som choro, forró, frevo, samba, maracatu, bossa nova og música popular brasileira (MPB). Samba er utan tvil den mest kjende stilarten, men i tillegg har bossa nova fått stor merksemd i utlandet. I tillegg finst det brasilianske versjonar av vestlege musikktypar, som brasiliansk rock og rap.

Brasilianske artistar 
 Gilberto Gil
 Caetano Veloso
 João Gilberto
 Antônio Carlos Jobim
 Elis Regina
 Marisa Monte
 Sepultura

Kjelder

 
Musikk
Musikk etter land
Fredkjøp

Fredkjøp, norrønt fríðkaup, var i mellomalderen namnet på bota ein fredlaus måtte svare for å sleppe or fredløysa. Det var viktig for den som hadde vorte lyst fredlaus å kunne sleppe med ei bot, for ved å verte lyst fredlaus, vart han ståande utanfor samfunnet på alle vis. Han var utan rettsvern, og kunne takast av dage av kven det måtte vere.

I kong Magnus Lagabøtes tid var det alltid kongen som fastsette storleiken på bota. Frå 1300-talet vart bota for drap jamnt over sett til 10 mark, men ut frå omstenda kunne brotsmannen verte idømd dobbelt eller halvt fredkjøp.

Særleg i Skandinavia og England var det vanleg i mellomalderen og tidlegare tider å reagere med å lyse fredlause dei som hadde gjort alvorlege brotsverk.

Sjå òg
Fredløyse

Kjelder:
Knut Robberstad (1953) i Norsk Allkunnebok
Hirdloven til Norges konge og hans håndgangne menn, (ved Steinar Imsen) Riksarkivet Oslo 2000  ISBN 82-548-0067-7

Rettshistorie
Cubansk musikk

Cubansk musikk omfattar musikk og musikkstilar som har oppstått på Cuba. Den karibiske øystaten Cuba har utvikla ei rekkje stilartar med utspring i Vest-Afrika og Europa, særleg spansk musikk. Det meste av musikken til urfolka på Cuba har derimot ikkje blitt bevart, ettersom det meste av kulturen deira blei øydelagd gjennom kolonisering.

Nokre afrikanske trekk ved musikken er bruk av komplisert polyrytme og utvalet av musikkinstrument. Musikken har også teke til seg europeisk påverknad, og frå 1900-talet har cubansk og afro-amerikansk musikk påverka kvarandre gjensidig. Fleire cubanske musikkformer er blitt verdskjende, som mambo, salsa og chachachá. Den kubanske musikken har lenge vore svært populær i ulike delar av verda, og har hatt stor påverknad på mellom anna jazz og kongolesisk musikk.

Cubanske musikksjangrar 
Nokre av dei tradisjonelle sjangrane på Cuba er:

 Danzón
 Son
 Bolero
 Chachachá
 Mambo
 Rumba
 Guajira

Kjelder

 
Musikk
Musikk etter land
Øyvor Bakke

Øyvor Bakke () er ein norsk programleiar og journalist frå bygda Herand i Jondal.

Bakke voks opp på garden Bakko med 4 eldre sysken. Etter endt vidaregåande skule tok ho journalistutdanning ved Høgskulen i Volda. I 1999 tok ho til å jobba ved NRK Hordaland; der jobba ho ei tid med sportsnyhende, t.d. med å dekkja SK Brann sine heimekampar.

Bakke er kjend for mange som programleiar i Førkveld og Norge i dag, men ho har òg jobba i programma Tid for reise og Tid for mat på TV2.

Ho er i dag busett i Bergen.

Kjelder 

 Øyvor Bakke på NRK Hordaland.
 Intervju med Bakke i The Bergen Post. 

Norske journalistar
Programleiarar for NRK
Folk frå Jondal
Betasuppe

Betasuppe er ein tradisjonsrik norsk matrett som vert nytta over heile landet, med forskjellige lokale variasjonar. Som namnet seier inneheld betasuppe bitar av forskjellege grønsaker, kjøt og/eller pølser.

Kjøtet er gjerne tradisjonelt kokt på ein knoke, dette tek tid men er god utnytting av kjøtet på dyret. Det vert servert i store porsjonar med flatbrød til og gjerne med eit glas mjølk attåt.

Vanlege ingrediensar 

Gule erter, kålrot, gulrot, poteter, purre, lauk, byggryn
Fårekjøt
Salt og pepar
Vatn

Kjelder 
 
 
 Matoppskrift.no 

Norsk mat
Supper
Maliføderasjonen

Maliføderasjonen var ein kortliva forbundsstat (1959–1960) som omfatta dei tidlegare franske koloniane Fransk Sudan (noverande Mali), Senegal, Øvre Volta (noverande Burkina Faso) og Dahomey (noverande Benin). Modibo Keita frå Mali var president for føderasjonen, og regjeringa hadde sete i Dakar i Senegal. 

Staten blei grunnlagd i januar 1959, men allereie i mars det året trekte Dahomey og Øvre Volta seg ut. Føderasjonen fekk fullt sjølvstyre 20. juni 1960. Den 20. august same året trekte Senegal seg ut etter politisk usemje. 22. september blei Republikken Mali erklært av Keita.

Kjelder 
 Denne artikkelen bygger på «Fédération du Mali» frå , den 20. august 2009.

Litteratur 
 Sékéné Mody Cissoko, Un combat pour l'unité de l'Afrique de l'ouest : la Fédération du Mali (1959-1960), Nouvelles Éditions africaines du Sénégal, Dakar, 2005 (ISBN 2-7236-1557-X)
 Michel Fatoux, La fédération du Mali : naissance et perspectives, Faculté de Droit, 1959
 Pierre Gam, Les causes de l'éclatement de la Fédération du Mali, 1962
 Guédel Ndiaye, L'échec de la Fédération du Mali,Nouvelles Éditions africaines, 1980 (ISBN 2-7236-0217-6)

Tidlegare land i Afrika
Vestafrikansk historie
Mali
Senegal
Skipingar i 1959
Nedleggingar i 1960
Ragni

Ragni er eit kvinnenamn danna som ei kortform av namn med det norrøne førsteleddet Ragn-, som Ragnhild eller Ragnar. Ragn- kjem frå regin eller rọgn, som tyder 'råd' eller 'avgjering'. I varianten Ragny kan sisteleddet -ny tolkast som 'ny'.

Ragni har namnedag den 21. august.

I 2009 var det 259 norske kvinner som heitte Ragni og 26 som heitte Ragny.

Namneberarar 
 Ragni Piene (f. 1947), norsk matematikar
 Anne Ragni Arntzen (f. 1960), norsk lokalpolitikar og ordførar
 Ragni Hege Kitterød, norsk forskar
 Ragni Kolle, norsk dansar og forfattar
 Ragni Løkholm Ramberg, norsk advokat og politikar

Kjelder 

 Denne artikkelen bygger på «Ragni» frå , den 20. august 2009. 
 

Kvinnenamn
Kortnamn
Førenamn av norrønt opphav
Namn knytte til eigenskapar
Ragnvald

Ragnvald er eit mannsnamn av norrønt opphav. Det har namnedag den 21. august.

Norrønt Rǫg(n)valdr eller Rag(n)valdr er sett saman av rǫgn (fleirt.) eller ragna (genitiv) som tyder 'gudar' eller 'høgare makter' eller gotisk regin, 'råd'. Sisteledde valdr eller 'valde'' tyder 'hovding, ein som har makt'.

Reginald, Renaud, Reynold og Reinaldo er andre språkvariantar av namnet.

Namneberarar 
 Ragnvald Mørejarl (ca 830-892), jarl på nordvestlandet i Noreg
 Ragnvald II Gudrødsson (ca 1165-1229), konge av Isle of Man
 Ragnvald Blakstad (1866-1929), norsk industrimann
 Ragnvald Blix (1882-1958), norsk karikaturteiknar
 Ragnvald Vaage (1889-1966), norsk forfattar
 Ragnvald Skrede (1904-1983), norsk forfattar
 Ragnvald Hammer (1913-1987), norsk døveprest og diktar
 Ragnvald Hovda (f. 1927), norsk kunstnar
 Rögnvaldur Hannesson (f. 1943), islandsk-norsk fiskeriprofessor
 Ragnvald Soma (f. 1979), norsk fotballspelar
 Ragnvald Taule, norsk ordbokforfattar

Kjelder 
 
 Delar av denne artikkelen bygger på «Ragnvald» frå , den 20. august 2009.

Bakgrunnsstoff 

Mannsnamn
Norrøne førenamn
Namn knytte til gudar
Namn knytte til makt
Eidanger

Eidanger er ein tidlegare norsk kommune i nedre Telemark. 

Eidanger var eigen kommune frå 1. januar 1838, fyrst som Formandskabsdistrikt, frå 1853 som kommune/herad. 1. januar 1964 blei Eidanger og tidlegare Brevik kommune innlema i Porsgrunn kommune.

Eidanger dekkjer ca 140 km² sør-aust i Porsgrunn. Bydelen Eidanger i den noverande Porsgrunn kommune omfattar ikkje heile den opphavlege kommunen, men berre områda kring Eidanger stasjon og Eidanger kyrkje, og mellom anna ikkje Flåtten, Hovet/Stridsklev, Herøya, Langangen, Heistad og Lillegården/Døvika/Bergsbygda/Bjønnes.

Namnet Eidanger 

«Eidanger» blir i dag uttala /æi¹daŋer/, men den eldre uttalen /¹daŋer/ var vanleg fram til byrjinga av 1900-talet. Ein person frå Eidanger heitte tradisjonelt ein dangling /²daŋɽiŋ/. Namnet på staden kjem av norrønt Eiðangr, og er sett saman av eið 'eid (stad der ein må gå)' og angr 'fjord, trong vik'.

Ein skil mellom «på Eidanger» og «i Eidanger«. Ein nyttar «på» når «Eidanger» viser til bydelen i Porsgrunn kommune og «i» når «Eidanger» viser til den gamle kommunen som eksisterte ut året 1963. Dette skiljet fanst også då Eidanger var ein eigen kommune.

Bydelen Eidanger i Porsgrunn kommune 
På Eidanger, det vil seie i den noverande bydelen Eidanger i Porsgrunn kommune – ligg Eidanger kyrkje, bygd kring 1130, og Eidanger prestegard, bygd i 1819. Her finst òg Tveten barneskole, Tveten ungdomsskole, Grenland folkehøgskole (skipa 1920) og noko lett industri. Det lokale idrettslaget er Eidanger Idrettslag, stifta 1915, fyrst som Nystrand Idrætsforening.

Historie 
Eidanger omfatta i tidlegare tider både Austre Porsgrunn og Brevik. Austre Porsgrunn blei 10. oktober 1760 skild ut frå Eidanger og slegen i hop med Vestre Porsgrunn, til Porsgrunn prestegjeld. Brevik blei skild ut som eige prestegjeld 18. august 1860. Eidanger omfatta òg Slemdal kyrkjesokn, som blei skilt ut 10. juli 1847 og lagt til Gjerpen. (Slemdal blei seinare skilt frå Gjerpen som eige prestegjeld 21. april 1856).

Industri 

Eidanger var ein utprega industrikommune, med Eidanger Salpeterfabrikker på Herøya (no Industriparken på Herøya, med fabrikkane til mellom anna Yara, REC og Norsk Hydro), skipa 1928, og Dalen Portland Cementfabrik (DPC) (no Norcem Brevik), skipa som aksjeselskap i 1916.

Eidangermålet 
Tradisjonelt talemål i Eidanger er variantar av grenlandsmålet, som utgjer ei undergruppe av dei vikværske dialektane.

Kyrkjene i Eidanger 
Det finst tre kyrkjer i tidlegare Eidanger kommune:
 Eidanger kyrkje, vigd til jomfru Maria 8. juli 1130. Ho blei påbygd og fekk klokketårn i 1787.
 Langangen kapell eller kyrkje, innvigd 23. mars 1891.
 Herøya kyrkje, bygd 1957.

Fotnotar

Bibliografi 
 
 Ramberg, I. C. 1918. Boken om Eidanger. Porsgrunn.

Tidlegare kommunar i Telemark
Bydelar i Porsgrunn
Stadnamn av norrønt opphav i Noreg
Norske kommunar skipa i 1838
Cap de Creus

Cap de Creus (Krossneset på katalansk) ligg heilt nordaust i Catalonia i Spania, om lag 25 km sør for grensa til Frankrike. Den næraste byen er Figueres, hovudstaden i Alt Empordà og fødestaden til Salvador Dalí. Ho er ei halvøy som dekkjer 190 km² med eit merkverdig landskap. Området er tørt og steinete, nesten utan tre. Fjella er dei austlegaste områda av Pyrenane, som dannar den naturlege grensa mellom Spania og Frankrike. Området vert ofte utsett for nordavinden «tramontana» (bortanfor fjella) som fleire gonger har ført til forlis i havområdet utanfor. Cadaqués er den mest kjende landsbyen her, heimstad for kunstnarar og forfattarar, nær Port Lligat der Dalí bygde heimstaden sin. El Port de la Selva, med ei lita fiskehamn er ein annan landsby. Sant Pere de Rodes står 500 meter opp med flott utsyn over halvøya og Pyreneane. Her står eit kloster frå 1000-talet. 

Cap de Creus er det austlegaste punktet på fastlandet av Catalonia. Ei segn fortel at neset vart skapt av Herkules.

Sjå òg
Geografiske ytterpunkt i Spania

Kjelder 
 Denne artikkelen bygger på «Cap de Creus» frå , den 20. august 2009.

Bakgrunnsstoff 
 Cap de Creus 

Nes i Spania
Arabisk musikk

Arabisk musikk (arabisk موسيقى عربية; mūsīqā ʿarabīyya) inneheld fleire sjangrar og musikkstilar, alt frå arabisk klassisk musikk til arabisk popmusikk, og frå sekulær til religiøs musikk, først og fremst resitasjonar av Koranen. 

Arabisk musikk har ei lang historie med utveksling mellom regionale musikkstilar og sjangrar. Den er ei blanding av musikken til arabarane på den arabiske halvøya og musikken til alle folkegruppene som utgjer den arabiske verda i dag. I tillegg har den vore, og er stadig påverka av gamal egyptisk musikk, gresk antikk musikk, persisk, kurdisk, assyrisk, tyrkisk, indisk og nordafrikansk musikk (berbar), afrikansk musikk (swahili) og europeisk musikk (flamenco). 

Den somaliske munnlege tradisjonen omfattar ei rekkje dikt og ordspråk, der mykje handlar helgenar innan sufismen og deira liv. Musikken finst i mange variantar, mellom anna i songar for bryllaup, krig, lovsong og hyllingar. Arabisk religiøs musikk inkluderer jødisk, kristen og islamsk musikk.

Blant dei mest populære, moderne arabiske songarane i dag kan ein nemne Nancy Ajram (Libanon), Kazim Al Sahir (Irak), Amr Diab (Egypt), Tamer Hosni (Egypt), Cheb Khaled (Algerie), Cheb Mami (Algerie) og Samira Said (Marokko).

Skildring

 
Arabisk musikk bruker eit tonesystem der ein oktav er delt inn i 24 tonar med like lange intervallar imellom (ein kvart-tone eller 50 cent). Frå desse tek ein ein skala på 7 tonar med noko større intervallar. Skalaen er grunnlaget for ein maqam, eit musikalsk mønster som musikarar kan bruka til å improvisera over.

Instrument og ensemble

Eit typisk arabisk musikkensemble i Egypt og Syria er kjend som takht og omfattar instrument som oud, qanun, rabab, ney, fiolin (introdusert på midten av 1800-talet), riq og dumbek. I Irak omfattar eit tradisjonelt ensemble, kjend som chalghi, to melodi-instrument — jowza, som liknar rabab men har fire strenger, og santur, og to akkompagnementintrument, riq og dumbek. I nyare samansetjingar har ein også teke i bruk fleire vestlege instrument, som electrisk guitar, cello, kontrabass og obo.

Songarane har stor tyding, særleg etter utviklinga av musikk- og filmindustrien frå 1920-talet i Kairo. Store songarar innan klassisk arabisk musikk er mellom anna Farid Al Attrache, Asmahan, Abdel Halim Hafez, Sayed Darwish, Mohamed Abdel Wahab, Warda Al-Jazairia, Wadih El Safi, Fairuz, Sabah og Umm Kulthum.

Kjelder

Delar av denne artikkelen bygger på «Arabic music» frå ,  den 11. mars 2018.  
 
Delar av denne artikkelen bygger på «Arabisk musik» frå ,  den 20. august 2009.  
 
 
Musikk
Afrikansk musikk
Asiatisk musikk
Nina Åström

Nina Åström () er ein finsk songar og songforfattar. Åström representerte Finland i Eurovision Song Contest i 2000. Debutalbumet hennar Person 2 Person vart utgjeve i 1991.

Album 
 Person 2 Person (1991)
 A Matter of Time (1994)
 Moods (1995)
 A Friend (1999)
 A Little Bit of Love (2000)
 Vierelle jäät (2000)
 Merry Christmas Jesus (2001)
 Real Life (2003)
 Landscape of my Soul (2007)

Bakgrunnsstoff 
 Heimeside
Finske songarar
Finske Eurovision Song Contest-deltakarar
Euroviisut-deltakarar
Euroviisut-vinnarar
Eurovision Song Contest 2000-deltakarar
The Resistance av Muse

The Resistance er det femte studioalbumet frå den engelske rockegruppa Muse, som vart gjeve ut den 14. september 2009. Albumet vart produsert av gruppa, og miksa av Mark Stent.

Spor

Kjelder

Bakgrunnsstoff 
Heimesida til Muse

Resistance
Resistance
Grøn Ungdom

Grøn Ungdom (GU) (bokmål: Grønn Ungdom, samisk: Ruoná Nuorat, engelsk: Young Greens of Norway) er ungdomsorganisasjonen til Miljøpartiet Dei Grøne. Grøn Ungdom er tilknytt Federation of Young European Greens (FYEG) og har ca 40 søsterorganisasjoner i Europa. Talspersonane er i dag (2019) Hulda Holtvedt og Teodor Bruu.. Grøn Ungdom har i dag 1267 medlemmar (2013). Desse er fordelt på 17 aktive fylkeslag, og fleire lokallag.

Politikk 
Grøn Ungdom er det einaste av ungdomspartia i Noreg som har felles program med morpartiet sitt. Miljøpartiet dei Grøne og Grøn Ungdom baserer politikken sin på tre solidaritetsprinsipp: Solidaritet med dyr og natur, solidaritet med menneskeheita og solidaritet med framtidige generasjonar. Det overordna politiske målet er eit medmenneskeleg samfunn i økologisk balanse. I eit slikt samfunn skal økonomien vere underordna sunne økologiske prinsipp, og fremje fred og rettferd både lokalt og globalt. Livskraftige lokalsamfunn basert på lokale ressursar er ein føresetnad for å nå dette målet.

Organisasjon 
Grøn Ungdom er ein landsomfemnande organisasjon, og er representert på alle nivåa i Miljøpartiet dei Grøne. Grøn Ungdom vert fronta av to talspersonar, ei kvinne og ein mann, som representerer organisasjonen andsynes ålmenta. Frå 2018 er talpersonane Hulda Holtvedt og Teodor Bruu.

Landsmøtet er den høgste avgjerslemakta i Grøn Ungdom, og samlar seg som regel ein gong i året. På landsmøtet vert budsjettet, vedektar og handlingsplan vedteke. Alle medlemmar av Grøn Ungdom som har betalt kontingent kan vera delegatar på landsmøtet. 

Mellom to landsmøter er det landsstyret til Grøn Ungdom som har den høgste avgjerslemakta. Landsstyret er samansett av ein representant frå kvart av fylkeslaga, og treffast fire gonger i året. 

Den daglege drifta av organisasjonen vert gjort av eit sentralstyre som består av dei to talspersonane, ein generalsekretær, ein internasjonal kontakt og sju sentralstyremedlemmar.

Grøn Ungdom har fylkeslag i alle fylka i Noreg. Det siste fylkeslaget som vart stifta, var Grønn Ungdom Finnmark i mars 2014. 17 av dei 19 fylkeslaga er aktive.

Historie 
Grøn Ungdom i Oslo vart stifta i 1987, fleire lokallag fylgde. Men ein landsdekkjande organisasjon vart ikkje formelt danna før i 1996. Etter ei periode med varierande aktivitetsnivå, vart Grøn Ungdom ein sjølvstendig fungerande organisasjon fyrst etter valet av nytt arbeidsutval sommaren 2009. Sidan då har medlemstalet vore aukande, særleg i samband med den store auka i medlemsmassen i morpartiet dei siste åra. Mellom 2011 og 2013 dobla Grøn Ungdom medlemstalet sitt, og hadde 1247 medlemmar ved utgangen av 2013. Hausten 2013 hadde Grøn Ungdom òg sitt beste resultat gjennom tidene i skolevalet, med ein nasjonal oppslutnad på 3,8 %. 
Landsmøtet i 2014 var det største i organisasjonen si historie, med 95 delegatar.

Kjelder 

 http://www.gronnungdom.no 
 http://www.mdg.no

Bakgrunnsstoff 
Heimeside

Norske politiske ungdomsfylkingar
Skipingar i 1987
Duplo

Duplo er leiketøy av plast, eit sett legoklossar av dobbel storleik som passar for småbarn.

Duplo blei først lansert i Danmark i 1967 og internasjonalt i 1969. Dei store klossane er laga med tanke på tryggleik og lågare krav til finmotorikk. Dei er store slik at det er lettare å handtera dei og setja dei saman, kan ikkje svelgjast, og har avrunda kantar ein ikkje kan skjera seg på.

Duploklossane har som regel fire eller åtte byggeknottar og kan setjast saman til tårn, hus eller kva ein vil. Det finst også brett, bygningsdelar, køyretøy og figurar med legoknottar på som passer til duploklossar. Sidan duploklossar er nøyaktig dobbelt så store som dei vanleg legoklossane, kan også dei to typane byggast saman.

Kjelder 
 Denne artikkelen bygger på «Duplo» frå , og «Duplo» frå  den 20. august 2009.

Fotnotar 

Leiketøy
Lego

de:Lego#Duplo
Raudøya naturreservat

Raudøya naturreservat er eit naturreservat på Raudøya i Ørsta kommune i Møre og Romsdal. Naturreservatet blei oppretta ved kongeleg resolusjon 13. oktober 2000. Naturreservatet omfattar 90 daa og er oppretta for å verne eit særs livskraftig forekomst med kristtorn sør på Raudøya. 

Resten av Raudøya vart same dag verna som Raudøya landskapsvernområde.

Bakgrunnsstoff 
 Direktoratet for naturforvaltning: Naturbase Faktaark for Raudøya naturreservat
 Fredingsforskrifta for Raudøya naturreservat hos Lovdata

Naturreservat i Møre og Romsdal
Verneområde oppretta i 2000
Geografi i Ørsta
Skorgeura naturreservat

Skorgeura naturreservat er eit naturreservat på nordsida av Ørstafjorden i Ørsta kommune i Møre og Romsdal. Naturreservatet blei oppretta ved kongeleg resolusjon 27. juni 2003. Naturreservatet omfattar 2465 daa.

Skorgeura vart til i eit gigantisk skred for om lag 11 000 år sida. Skorgeura er dominert av store blokkfelt, ryggar og haugar. 

Fredingsvedtaket § 2 seier følgjande: «Formålet med fredinga er å ta vare på ei edellauvskogsli med uvanleg stor variasjon med det naturlege plante- og dyrelivet og med alle dei naturlege økologiske prosessane. Av spesielle kvalitetar kan nemnast at området har stort mangfald av plantar og fugl og at det har svært store verdiar innanfor geologi, vitskap og oppleving.»

Bakgrunnsstoff 
 Direktoratet for naturforvaltning: Naturbase Faktaark for Skorgeura naturreservat
 Verneforskrifta for Skorgeura nauturreservat hos Lovdata

Naturreservat i Møre og Romsdal
Verneområde oppretta i 2003
Geografi i Ørsta
Harry

Harry er ei engelsk form av Henry (norsk Henrik). Det kan òg nyttast som kortnamn for andre namn. Harry har norsk namnedag den 22. august og svensk den 10. oktober.

Avleiing 
Harry var opphavleg eit kjælenamn, men er seinare blitt brukt som døypenamn. I nyare tid har det også vore nytta som kortnamn for Harold. Hal er ei kortform av Harry igjen. Harriet er ei kvinneleg form av namnet.

Bruk 

Namnet var den vanlege engelske forma av Henry i mellomalderen og seinare. Shakespeare brukte henne mellom anna for kong Henrik i stykket Henry V.

Namnet var svært vanleg i USA rundt 1890, då over 2,0 % av nyfødde gutar kunne få namnet. Bruken har deretter gått ned. I Storbritannia steig bruken mykje etter at ein prins fekk namnet i 1984, og utgjevingane av bokserien og filmane om trollmannseleven Harry Potter (frå 1997).

Namneberarar 
 Harry Houdini (1874–1926), amerikansk tryllekunstnar
 Harry Truman (1884-1972), president i USA
 Harry Partch (1901–1974), USA-amerikansk komponist og instrumentmaker
 Harry Haraldsen (1911–1966), norsk skøyteløpar 
 Harry Belafonte (f. 1927) jamaicansk-amerikansk songar og skodespelar
 Harry Nilsson (1941-1994), amerikansk musikar
 Harry Chapin (1942–1981), amerikansk songar
 Harry Turtledove (f. 1949), amerikansk forfattar
 Morten Harry Olsen (f. 1960), norsk forfattar
 Harry Gregson-Williams (f. 1961), britisk filmmusikkomponist
 Harry Connick jr. (f. 1967), amerikansk songar
 Prins Harry av Wales, (f. 1984), eigentleg Henry av Wales, britisk kongeleg

Annan bruk 
I Nord-England har «Old Harry» vore kallenamn for djevelen sidan 1700-talet.

«Great Harry» var kallenamnet på «Henry Grace à Dieu», eitt av dei største krigsskipa på 1500-talet.

I Noreg har omgrepet «harry», med utgangspunkt i namnet, blitt brukt om ulike former for «folkeleg» oppførsel frå 1900-talet.

Namnet Harry vart kjend over heile verda då J.K. Rowling skreiv bøkene om trollmannen Harry Potter.

Kjelder 
 Denne artikkelen bygger på «Harry» frå , den 20. august 2009. 
 
 behindthename.com
 
 

Mannsnamn
Engelske førenamn
Kortnamn